b"\n_START_ARTICLE_\nEl Palm\xc3\xa0s\n_START_SECTION_\nDescripci\xc3\xb3\n_START_PARAGRAPH_\nEs tracta d'una factoria paraire reconstru\xc3\xafda de forma id\xc3\xa8ntica a l'antiga casa del Palm\xc3\xa0s. La casa, de noble factura, s'obre a migdia i ponent amb unes grans arcades, que donen a la riera d'Ar\xc3\xa7amala, algunes d'elles cegades avui dia. Val destacar el jard\xc3\xad, rodejat per un alt mur. A un nivell inferior del jard\xc3\xad es conserven les restes d'un antic taller paraire, segurament de la part corresponent al tint del teixit. Quan es va dur a terme l'enderroc de l'antiga casa, es van localitzar restes de la muralla medieval aix\xc3\xad com les d'una premsa de grans dimensions.\n_START_SECTION_\nHist\xc3\xb2ria\n_START_PARAGRAPH_\nAl Palm\xc3\xa0s va n\xc3\xa9ixer Jaume Nun\xc3\xb3 i Roca (1824-1908). Traslladat a Cuba, fou nomenat director de la banda militar del regiment de la reina, a l'Havana. All\xc3\xad feu amistat amb el president mexic\xc3\xa0, L\xc3\xb3pez de Santa Ana, llavors exiliat. L'any 1853 present\xc3\xa0 a concurs una composici\xc3\xb3 que, en \xc3\xa9sser premiada, esdevingu\xc3\xa9 la m\xc3\xbasica i himne nacional mexic\xc3\xa0. Mor\xc3\xad als Estats Units a 84 anys i les seves despulles reposen a la rotonda d'Homes Il\xc2\xb7lustres de M\xc3\xa8xic."